Եհովայի վկային նոր մեղադրանք է առաջադրվել
Մալաթիա-Սեբաստիա վարչական շրջանի դատախազության դատախազը, վերանայելով դատարանի վարույթում գտնվող եկեղեցու և հասարակության նկատմամբ անհարգալից վերաբերմունք դրսևորելու համար հարուցված քրեական գործի նյութերը, որոշել է մեղադրյալ Ա. Մակվեցյանին առաջադրված մեղադրանքի ծավալը փոփոխել և նոր մեղադրանք առաջադրել: Ստորև ներկայացվում է դատական դռնբաց նիստում հնչեցված որոշման բովանդակությունը: 
Մասնավորապես` Սուրբ Երրորդություն եկեղեցու հոգևոր հովվի նկատմամբ մայիսի 15-ին կիրառվել էր բռնություն: Նախաքննությամբ պարզվել էր, որ 2011թ. մայիսի 15-ին` ժամը 09:00-ի սահմաններում, «Սուրբ Երրորդություն» եկեղեցու հոգևոր հովիվ Տեր Եսայի Քահանա Արթենյանը, նկատելով, որ «Եհովայի վկաներ» աղանդավորական կազմակերպության անդամներ Ա. Մակվեցյանը և Ս. Գրիգորյանը եկեղեցու բակում զբաղված են երկու քաղաքացիների քարոզչությամբ, մոտեցել էր նրանց և խնդրել հեռանալ եկեղեցու տարածքից: 
Քրեական գործի նյութերի համաձայն՝ Ա. Մակվեցյանը և Ս. Գրիգորյանը հրաժարվել են եկեղեցու բակից հեռանալ և վիճաբանել են Տեր Եսայի քահանա Արթենյանի հետ: Տեսնելով, որ նրանք չեն հեռանում, քահանան փորձել էր բջջային հեռախոսով նկարել Ա. Մակվեցյանի և Ս. Գրիգորյանի` քարոզչությամբ զբաղվելը: Սակայն Ա. Մակվեցյանը թույլ չէր տվել քահանային նկարել` նրա ձեռքից վերցնելով բջջային հեռախոսը: Քահանան փորձել էր ետ վերցնել իր հեռախոսը, բայց Ա. Մակվեցյանը բռունցքով հարվածել էր նրա ձեռքին` սպառնալիքներ հնչեցնելով քահանայի հասցեին: 
Դատաքննության ընթացքում հետազոտված ապացույցները վկայում են այն մասին, որ բացի վերոհիշյալ հանցավոր արարքները կատարելուց, ամբաստանյալ Ա. Մակվեցյանը կատարել է այլ հանցանք ևս, այն է` վերջինս, քրիստոնեական եկեղեցու նկատմամբ ատելություն դրսևորելով և իր գաղափարախոսությունը քարոզելու շարժառիթից ելնելով, խախտել է Պ. Բադոյանի` առաքելական եկեղեցուն դավանելու, եկեղեցի այցելելու, ինչպես նաև` Սուրբ Երրորդություն եկեղեցու քահանա Տեր Եսայի քահանա Արթենյանի` «Եհովայի վկաներ» կրոնական կազմակերպության մեջ իր կրոնի հետևորդներին ներգրավելու փորձ կատարող անձանց գործողությունները կանխելու իրավունքը: 
Ա. Մակվեցյանը, հարվածել է Տեր Եսայի քահանային, ապօրինի վերցրել նրա հեռախոսը, սպառնալիքներ տվել` էական վնաս պատճառելով Պ. Բադոյանին և Տեր Եսայի քահանա Արթենյանի օրինական շահերին` խախտելով ՀՀ սահմանադրության 8.1 հոդվածով վերջիններիս վերապահված իրավունքներն ու ազատությունները: 
[bookmark: _GoBack]Այսպիսով` դատարանում մեղադրանքը պաշտպանող դատախազը որոշել է փոփոխել Ա. Մակվեցյանին առաջադրված մեղադրանքի ծավալը և նրան առաջադրել նոր մեղադրանք` ՀՀ քրեական օրենսգրքի 118-րդ հոդվածով (ծեծ), 137-րդ հոդվածի 1-ին մասով (սպանության, առողջությանը ծանր վնաս պատճառելու կամ խոշոր չափի գույք ոչնչացնելու սպառնալիքը, եթե այդ սպառնալիքն իրականացնելու իրական վտանգ է եղել) և 143-րդ հոդվածի 1-ին մասով (մարդու և քաղաքացու իրավունքներն ու ազատություններն ուղղակի կամ անուղղակի խախտելը՝ կախված…դավանանքից, քաղաքական կամ այլ հայացքներից):


«Առավոտ». Եհովայի վկաները դատի են տվել Գևորգ Ալթունյանին 

Հանրային հեռուստաընկերության «Տեսանկյուն» հաղորդաշարի հեղինակ Գևորգ Ալթունյանը հաղորդաշարի նոյեմբերի 11-ի թողարկման ժամանակ անդրադարձել է նոյեմբերի 8-ին Սևանում տեղի ունեցած դեպքին, որի ժամանակ սեփական ծնողներին խոշտանգելով սպանել էր ոմն Արման Խաչիկի Թորոսյանը։ Ըստ տարբեր լրատվամիջոցների, այդ անձի մասին նրա հարևանները պնդել էին, որ նա Եհովայի վկա է, ու իրենք լսել են, թե ինչպես էր սպանությունը կատարելուց հետո՝ բնակարանից փախուստի պահին, ասում. «Ես կատարում եմ Եհովա Աստծու հրամանները։ Իմ հայրը Եհովա Աստվածն է։ Ես նրա հրամանով սպանում եմ սատանաներին և առաջին սատանաներին արդեն սպանել եմ»։ Լրատվամիջոցների նման հայտարարությունների հիման վրա Գևորզ Ալթունյանը իր հեղինակային հաղորդաշարի ժամանակ կատարել է հետևյալ հայտարարությունները.
«Սպանել էր ծնողներին, քանի որ իր եհովան էր այդպես հրամայել։ Համենայնդեպս՝ երիտասարդ մարմնում թաքնված այդ սատանայի ծնունդը հենց այդպես էր հիմնավորել իր արարքը։ Ընդ որում՝ հիմնավորել էր շատ հանգիստ, անխռով, կարծես թե հենց այդպես էլ պետք է լիներ»։ 
Հեղինակային այս հաղորդման մեջ կոշտ քննադատություն կար նաև ընդհանրապես աղանդների հասցեին, մասնավորապես օգտագործված էին «աղանդավորների ոհմակներ», «եհովականներ կամ այլ զահրումարներ» արտահայտությունները։ 
«Թող ես տոլեռանդ չդիտվեմ։ Թող մարդիկ ինձ անհանդուրժողականության մեջ մեղադրեն։ Թող ասեն, թե ծայրահեղ եմ և այլն: Սևանի դեպքն ապացուցում է, որ տոլեռանդության ժամանակներն արդեն անցել են՝ հիմա ուշքի գալու ժամանակն է»։
«Եհովայի վկաներ» կազմակերպությունը նոյեմբերի 11-ի ուշ երեկոյան տարածել է հաղորդագրություն այն մասին, որ Արման Թորոսյանը «եհովայի վկա չէ, ոչ էլ երբևէ առնչության է ունեցել Եհովայի վկաների հետ»։ Մի որոշ ժամանակ անց Եհովայի վկաներ կրոնական կազմակերպությունը և կազմակերպության ութ անդամներ դիմել են դատարան՝ պահանջելով հերքել հայցվորների պատիվն ու արժանապատվությունն արատավորող»՝ «Տեսանկյուն» հաղորդաշարի ընթացքում տարածված այն հաղորդագրությունը, թե իր ծնողների սպանության մեջ մեղադրվող Արման Թորոսյանը Եհովայի վկա է։ Նաև խնդրել են պարտավորեցնել «անհապաղ հրապարակայնորեն ներողություն խնդրել վերոհիշյալ սուտ տեղեկությունը տարածելու համար և վճարել ոչ-նյութական վնասի դիմաց փոխհատուցում 23 մլն դրամի չափով»։



Դատապարտվել է §Արմյանսկի տեռորիզմ¦ գրքի վաճառքի համար

Սպարտակ Ակոջյանը Թբիլիսիում գտնվող Ադրբեջանի դեսպանատան հարակից տարածքում գործով չպարզված անձից ձեռք է բերել ադրբեջանական հակահայկական քարոզչական ձեռնարկ հանդիսացող` §Արմյանսկի տեռորիզմ¦ վերնագրով 1991 թվականին ռուսերենով հրատարակված 10 հատ ֆոտոալբոմ, որոնցում Լեռնային Ղարաբաղի բնակչության ինքնապաշտպանական գործողությունների առանձին դրվագներ ներկայացված են որպես §խաղաղ ադրբեջանցիների¦ նկատմամբ հայկական, §հանցավոր խմբավորումների¦ կողմից իրականացված ահաբեկչական գործողություններ, իսկ 1970-1980 թվականների ընթացքում տարբեր երկրներում թուրք դիվանագետների և ներկայացուցչությունների նկատմամբ իրականացված ահաբեկչական գործողությունները վերագրված են §հայկական ահաբեկչական ուժերին¦:
2011թ. ապրիլի 21-ին ամբաստանյալ Ս.Ակոջյանը այդ ֆոտոալբոմներից 7 հատը Վրաստանից իր հետ տեղափոխել է Հայաստան և ապրիլի 23-ին փորձել է դրանք վաճառել Երևանի Վերնիսաժ կոչվող տոնավաճառի տարածքում` գրքավաճառների հատվածում, որի ընթացքում գրքավաճառների և այցելուների ներկայությամբ հայտարարություններ է արել §հայկական ահաբեկչության¦ առկայության և այն հիմնավորող իր կողմից վաճառվող ֆոտոալբոմում արտացոլված §փաստերի¦ վերաբերյալ` դրանց բովանդակությունը բացատրելով իրեն մոտեցող ու ֆոտոալբոմով հետաքրքրվող անձանց: 
Դատարանում Սպարտակ Ակոջյանն իրեն առաջադրված մեղադրանքում մեղավոր չէր ճանաչել` պատճառաբանելով, որ հայ ժողովրդի ազգային արժանապատվությունը նվաստացնելուն ուղղված գործողություններ չի կատարել, այլ ուղղակի ցանկացել է գիրք վաճառել:
Դատարանի որոշմամբ, Ակոջյանը մեղավոր էր ճանաչվել ՀՀ քրեական օրենսգրքի 226-րդ հոդվածի 2-րդ մասի 1-ին կետի հատկանիշներով՝ §Ազգային, ռասայական կամ կրոնական թշնամանք հարուցելուն, ռասայական գերազանցությանը կամ ազգային արժանապատվությունը նվաստացնելուն ուղղված գործողությունները հրապարակայնորեն կատարելը¦ և դատապարտվել 4 տարի ազատազրկման:

